Jan Niemiec

**Jan Niemiec** (ukrainsk: Ян Нємєц; polsk: *Jan Niemiec*; født 14. mars 1958 i Kozłówek i Strzyzow fylke i Polen, død 27. oktober 2020 i Łańcut) var en polskfødt ukrainsk katolsk biskop som var hjelpebiskop av Kamjanets-Podilskyi og titualarbiskop av Decoriana fra 21. oktober 2006 til sin død 27. oktober 2020.

## Liv og virke
### Bakgrunn
Jan Niemiec var sønn av Jan og Maria (født Oparowska) Niemiec, familien bodde sørøst i Polen. Etter barneskole og videregående skole gikk han på den pedagogiske høyskole i Rzeszów (1977–1982) og deretter på det teologiske seminar i Przemyśl (1982–1987). 

### Prest
Han ble presteviet 24. juni 1987, etter filosofiske og teologiske studier. Han var deretter menighetssjelesørger i Polen fra 1987 til 1992. Som sogneprest virket han i en menighet i Stalowa Wola, der han støttet streikende tilknyttet Solidarność i rustnings- og stålindustrien i Huta Stalowa Wola. Han ble på denne tiden politisk overvåket og utsatt for press og undertrykkelse. Frem til 1992 studerte han videre ved det katolske universitet i Lublin. 

Deretter ble han overført til Ukraina. Fra 1992 virket fader Niemiec i det latinske katolske bispedømmet Kamianets-Podilskyi i Ukraina som professor, prefekt (1992–2001) og rektor (2001–2007) ved presteseminaret i Horodok. Han fullførte også utdannelse i historie med en doktorgrad i 1998.

### Biskop
Den 21. oktober 2006 ble han utnevnt av pave Benedikt XVI til hjelpebiskop av Kamjanets-Podilskyi og til titularbiskop av Decoriana. Den 8. desember 2006 ble han bispeviet av kardinal Marian Jaworski av det latinske erkebispedømmet Lviv, og medkonsekratorene erkebiskop Ivan Jurkovič og biskop Maksymilian Leon Dubrawski i St. Peter- og Paul-katedralen i bispedømmet. Den 12. april 2007 ble biskop Niemiec formelt også generalvikar i bispedømmet.

Han døde av covid-19 den 27. oktober 2020 i en alder av 62 år på et sykehus i Łańcut i Polen, dit han var blitt overført fra et sykehus i Kamkanets-Podilskyi fem dager tidligere.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (16235-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Henry Benedict Mary Clement Stuart of York (1725-1807) *1758
* Pave Leo XII (1760-1829) *1794
* Kardinal Chiarissimo Falconieri Mellini (1794-1859) *1826
* Kardinal Camillo di Pietro (1806-1884) *1839
* Kardinal Mieczyslaw Halka Ledóchowski (1822-1902) *1861
* Kardinal Jan Puzyna z Kosielsko (1842-1911) *1886
* Erkebiskop Józef Bilczewski (1860-1923) *1901
* Erkebiskop Bolesław Twardowski (1864-1944) *1919
* Erkebiskop Eugeniusz Baziak (1890-1962) *1933
* Pave Johannes Paul II (1920-2005) *1958
* Kardinal Marian Franciszek Jaworski (1926-2020) *1984
* Erkebiskop *Jan Niemiec* (1958-2020) *2006

## Referanser